**Előterjesztés**

**Szombathely Megyei Jogú Város Közgyűlése Oktatási és Szociális Bizottságának**

**2018. február 14-i ülésére**

**Javaslat Szombathely Város Önkormányzata által fenntartott óvodák 2018. évi nyári zárva tartására**

A Nemzeti köznevelésről szóló 2011. évi CXC. törvény 83. § (2) bekezdés b) pontja értelmében a fenntartó dönt az óvoda heti és éves nyitvatartási idejének meghatározásáról.

Szombathely Megyei Jogú Város Önkormányzatának Szervezeti és Működési Szabályzatának 34/2014.(XI.3.) Önkormányzati rendelete 52. § (2) bekezdés 17. pontja alapján a Közgyűlés e jogkört az Oktatási és Szociális Bizottság feladatkörébe utalta. Ennek értelmében az Oktatási és Szociális Bizottság dönt az óvodák nyári nyitva tartásáról.

 A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelete 3. § (7) pontja szerint az óvoda nyári zárva tartásáról legkésőbb február tizenötödikéig a szülőket tájékoztatni kell.

A nyári időszakban lecsökken az óvodákban a gyermekek létszáma. Az óvodák épületeinek karbantartása miatt szükséges, hogy egy-egy óvoda több hétig tartson zárva. Az óvodavezetőkkel egyeztetve, a szülők szabadságát figyelembe véve az idei évben több óvoda lesz egyszerre nyitva. Az óvodákat párokba osztottuk be, és ők helyettesítik egymást. A két kisebb és peremkerületen lévő óvoda két nagyobb óvodához lett besorolva harmadiknak. Minden óvoda egységesen 4 hétre zárna le. Ez a rendszer az óvodának és a szülőknek is kiszámíthatóbb.

Az önkormányzati óvodák nyári zárva tartására, valamint az ügyeletes óvodák működtetésére **2018. június 25-től - 2018. augusztus 19-ig** terjedő időszakot jelöltük ki. Ennek időtartama: **8 hét**. Ebben az időszakban a párokba beosztott óvodák közül ez egyik 2018. június 25-től 2018. július 22-ig zár le 4 hétre, a másik 2018. július 23-tól 2018. augusztus 19-ig szintén 4 hétre.

A nyári zárva tartás tervezetről az óvodavezetőket tájékoztattuk. Az elkészített javaslat az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. január „ ”**

**/:Koczka Tibor:/**

**HATÁROZATI JAVASLAT**

**...../2018. (II.14.) OSzB. sz. határozat**

1. Szombathely Megyei Jogú Város Közgyűlésének Oktatási és Szociális Bizottsága Szombathely Megyei Jogú Város Önkormányzatának Szervezeti és Működési Szabályzatának 34/2014.(XI.13.) Önkormányzati rendelete 52. § (2) bekezdés 17. pontjában kapott felhatalmazás alapján az önkormányzati óvodák 2018. évi nyári zárva tartásának rendjéről szóló előterjesztést megtárgyalta és azt az előterjesztés melléklete szerinti tartalommal jóváhagyja.

2. A Bizottság felkéri a polgármestert, hogy a jogszabályban előírt tájékoztatásról gondoskodjon.

**Felelős:** Dr. Puskás Tivadar polgármester

 Rettegi Attila, az Oktatási és Szociális Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Kovács Balázs, a Köznevelési, Sport és Ifjúsági Iroda vezetője)

**Határidő:** 2018. február 14. / 1. pont vonatkozásában /

2018. február 15. / 2. pont vonatkozásában/